BG Официален вестник на Европейския съюз L 30/1

РЕГЛАМЕНТ (ЕС) 2017/170 НА КОМИСИЯТА

от 30 януари 2017 година

за изменение на приложения II, III и V към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества за бифентрин, карбетамид, цинидон-етил, фенпропиморф и трифлусулфурон във или върху определени продукти

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (1), и по-специално член 14, параграф 1, буква а), член 18, параграф 1, буква б) и член 49, параграф 2 от него,

като има предвид, че:

(1) Максимално допустимите граници на остатъчни вещества (МДГОВ) за карбетамид и трифлусулфурон са определени в част А от приложение III към Регламент (ЕО) № 396/2005. МДГОВ за бифентрин, цинидон-етил и фенпропиморф са определени в приложение II и в част Б от приложение III към посочения регламент.

(2) Европейският орган за безопасност на храните, наричан по-долу „Органът“, предостави обосновано становище относно съществуващите МДГОВ за бифентрин в съответствие с член 12, параграф 1 от Регламент (ЕО) № 396/2005 (2). По отношение на МДГОВ за китайско зеле той установи наличие на риск за потребителите. Поради това е целесъобразно тази МДГОВ да бъде намалена. Органът предложи да се измени определението на остатъчното вещество и препоръча да бъдат намалени МДГОВ за папая, брюкселско зеле, зеле, семена от рапица, зърна от ечемик, зърна от царевица, подправки, които представляват плодове на растения, подправки, които представляват корени и коренища, мускули от свине, говеда, овце и кози и черен дроб от домашни птици. За други продукти той препоръча повишаване или запазване на съществуващите МДГОВ. Той стигна до заключението, че липсва част от информацията по отношение на МДГОВ за цитрусови плодове, череши, праскови, сливи, ягоди, къпини, полски къпини, малини и птичи яйца и че е необходим по-задълбочен анализ от страна на лицата, отговарящи за управлението на риска. Тъй като не съществува риск за потребителите, МДГОВ за тези продукти следва да бъдат включени в приложение II към Регламент (ЕО) № 396/2005 с настоящите им стойности или със стойностите, установени от Органа. Тези МДГОВ ще бъдат преразгледани; при това преразглеждане ще се вземе предвид информацията, налична в периода от две години след датата на публикуване на настоящия регламент. Органът стигна до заключението, че липсва информация по отношение на МДГОВ за ябълки, круши, френско грозде, чесън, краставици, тиквички, пъпеши, дини, фасул с шушулки, фасул без шушулки, грах с шушулки и грах без шушулки и че е необходим по-задълбочен анализ от страна на лицата, отговарящи за управлението на риска. МДГОВ за тези продукти следва да бъдат определени така, че стойността им да бъде равна на конкретната граница на определяне. Предвид коментарите, предоставени от европейските асоциации на заинтересованите страни и от търговските партньори, и тъй като не съществува риск за потребителите, МДГОВ за билкови настойки следва да бъдат включени в приложение II към Регламент (ЕО) № 396/2005 с настоящите им стойности.

(3) Органът предостави обосновано становище относно съществуващите МДГОВ за карбетамид в съответствие с член 12, параграф 1 от Регламент (ЕО) № 396/2005 (3). Той предложи да се изменени определението на остатъчното вещество и препоръча намаляване на МДГОВ за слънчогледово семе и семена от рапица. Той стигна до заключението, че липсва част от информацията по отношение на МДГОВ за ябълки, круши, дюли, костилкови плодове, трапезно и винено грозде, марули, къдрава листна ендивия, дълголистна цикория, леща (суха), грах (сух), корени от цикория и мляко от едър рогат добитък, овце и кози и че е необходим по-задълбочен анализ от страна на лицата, отговарящи за управлението на риска. Тъй като не съществува риск за потребителите, МДГОВ за тези продукти следва да бъдат включени в приложение II към Регламент (ЕО) № 396/2005 с настоящите им стойности или със стойностите, установени от Органа. Тези МДГОВ ще бъдат преразгледани; при това преразглеждане ще се вземе предвид информацията, налична в периода от две години след датата на публикуване на настоящия регламент. Органът стигна до заключението, че липсва информация по отношение на МДГОВ за козя брада, къдраво зеле, листа от целина, магданоз, градински пелин, фасул (сух), картам/шафранка/сафлор, билкови настойки (изсушени цветове), билкови настойки (изсушени корени), подправки (плодове и ягодоплодни), захарно цвекло (корени), мускули, мазнини, черен дроб и бъбреци от свине, говеда, овце и кози и че е необходим по-задълбочен анализ от страна на лицата, отговарящи за управлението на риска. МДГОВ за тези продукти следва да бъдат определени така, че стойността им да бъде равна на конкретната граница на определяне.

(4) Органът предостави обосновано становище относно съществуващите МДГОВ за цинидон-етил в съответствие с член 12, параграф 1 от Регламент (ЕО) № 396/2005 (4). Одобрението на цинидон-етил не беше подновено в съответствие с Регламент за изпълнение (ЕС) № 1134/2011 на Комисията (5). Като се има предвид, че употребата на цинидон-етил в Съюза вече не е разрешена и няма уведомления за разрешени видове употреба в трети държави, не се очаква наличие на остатъци от цинидон-етил в каквито и да било растителни или животински продукти. Органът обаче е на мнение, че е целесъобразно тези МДГОВ да бъдат установени на конкретната граница на определяне или на МДГОВ по подразбиране в съответствие с член 18, параграф 1, буква б) от Регламент (ЕО) № 396/2005.

(5) Органът предостави обосновано становище относно съществуващите МДГОВ за фенпропиморф в съответствие с член 12, параграф 1 от Регламент (ЕО) № 396/2005 (6). По отношение на МДГОВ за ягоди, къпини и праз той установи наличие на риск за потребителите. Поради това е целесъобразно тези МДГОВ да бъдат намалени. Органът предложи да се изменени определението на остатъчното вещество и препоръча да бъдат намалени МДГОВ за банани, моркови, хрян, пащърнак, магданоз на грудки, козя брада, ечемик, овес, ръж и пшеница. За други продукти той препоръча повишаване или запазване на съществуващите МДГОВ. Органът стигна до заключението, че липсва част от информацията по отношение на МДГОВ за полски къпини, малини, боровинки, червени боровинки, френско грозде, цариградско грозде и хмел и че е необходим по-задълбочен анализ от страна на лицата, отговарящи за управлението на риска. Тъй като не съществува риск за потребителите, МДГОВ за тези продукти следва да бъдат включени в приложение II към Регламент (ЕО) № 396/2005 с настоящите им стойности или със стойностите, установени от Органа. Тези МДГОВ ще бъдат преразгледани; при това преразглеждане ще се вземе предвид информацията, налична в периода от две години след датата на публикуване на настоящия регламент. Органът стигна до заключението, че липсва част от информацията по отношение на МДГОВ за захарно цвекло (корени) и че е необходим по-задълбочен анализ от страна на лицата, отговарящи за управлението на риска. МДГОВ за този продукт следва да се определи на конкретната граница на определяне.

(6) Органът предостави обосновано становище относно съществуващите МДГОВ за трифлусулфурон в съответствие с член 12, параграф 1 от Регламент (ЕО) № 396/2005 (7). Той предложи да се изменени определението на остатъчното вещество и препоръча намаляване на МДГОВ за червено цвекло, дълголистна цикория, захарно цвекло (корени) и корени от цикория.

(7) По отношение на продукти, за които употребата на въпросния продукт за растителна защита не е разрешена и за които не съществуват стойности, при които вносът е допустим, нито има МДГОВ по Кодекс алиментариус (CXL), МДГОВ следва да бъдат установени на конкретната граница на определяне или да се прилагат МДГОВ по подразбиране, както е предвидено в член 18, параграф 1, буква б) от Регламент (ЕО) № 396/2005.

(8) Комисията проведе консултации с референтните лаборатории на Европейския съюз за остатъци от пестициди относно нуждата да се адаптират някои от границите на определяне. Във връзка с някои вещества тези лаборатории заключиха, че промените в техническо отношение изискват установяването на специални граници на определяне за някои стоки.

(9) Въз основа на обоснованите становища на Органа и като се вземат под внимание факторите, които са от значение за разглеждания въпрос, съответните изменения на МДГОВ отговарят на изискванията на член 14, параграф 2 от Регламент (ЕО) № 396/2005.

(10) В рамките на Световната търговска организация бяха проведени консултации относно новите МДГОВ с търговските партньори на Съюза и техните становища бяха взети под внимание.

(11) Поради това Регламент (ЕО) № 396/2005 следва да бъде съответно изменен.

(12) С цел да се позволи нормалното пускане на пазара, преработване и потребление на продуктите, в настоящия регламент следва да се предвиди преходна разпоредба за продуктите, които са били произведени преди изменението на МДГОВ и за които данните показват, че се поддържа високо равнище на защита на потребителите. Тъй като не може да бъде изключен риск за потребителите при настоящите МДГОВ, стойностите от 0,01 mg/kg за бифентрин за употребата му при китайско зеле и 0,01 mg/kg за фенпропиморф за употребата му при ягоди, къпини и праз следва да се прилагат за всички продукти, считано от датата на прилагане на настоящия регламент.

(13) Следва да се предвиди разумен срок преди прилагането на изменените МДГОВ, за да могат държавите членки, трети държави и стопанските субекти в областта на храните да се подготвят за спазването на новите изисквания вследствие на изменението на МДГОВ.

(14) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1

Приложения II, III и V към Регламент (ЕО) № 396/2005 се изменят в съответствие с приложението към настоящия регламент.

Член 2

По отношение на активните вещества карбетамид, цинидон-етил и трифлусулфурон във и върху всички продукти Регламент (ЕО) № 396/2005, във вида му преди изменението с настоящия регламент, продължава да се прилага по отношение на продуктите, които са произведени до 23 август 2017 г.

По отношение на активното вещество бифентрин във и върху всички продукти с изключение на китайско зеле и активното вещество фенпропиморф във и върху всички продукти с изключение на ягоди, къпини и праз Регламент (ЕО) № 396/2005, във вида му преди изменението с настоящия регламент, продължава да се прилага по отношение на продуктите, които са произведени до 23 август 2017 г.

Член 3

Настоящият регламент влиза в сила на двадесетия ден след деня на публикуването му в Официален вестник на Европейския съюз.

Той се прилага от 23 август 2017 г.

Настоящият регламент е задължителен в своята цялост и се прилага пряко във всички държави членки. Съставено в Брюксел на 30 януари 2017 година. За Комисията Председател Jean-Claude JUNCKER

(1) ОВ L 70, 16.3.2005 г., стр. 1.

(2) Европейски орган за безопасност на храните; Reasoned opinion on the review of the existing maximum residue levels (MRLs) for bifenthrin according to Article 12 of Regulation (ЕС) № 396/2005 (Обосновано становище за преразглеждането на съществуващите максимално допустими граници на остатъчни вещества (МДГОВ) за бифентрин в съответствие с член 12 от Регламент (ЕО) № 396/2005). EFSA Journal (Бюлетин на ЕОБХ), 2015;13(4):4081.

(3) Европейски орган за безопасност на храните; Reasoned opinion on the review of the existing maximum residue levels (MRLs) for carbetamide according to Article 12 of Regulation (ЕС) № 396/2005 (Обосновано становище за преразглеждането на съществуващите максимално допустими граници на остатъчни вещества (МДГОВ) за карбетамид в съответствие с член 12 от Регламент (ЕО) № 396/2005). EFSA Journal (Бюлетин на ЕОБХ), 2015;13(7):4192.

(4) Европейски орган за безопасност на храните; Reasoned opinion on the review of the existing maximum residue levels (MRLs) for cinidon-ethyl according to Article 12 of Regulation (ЕС) № 396/2005 (Обосновано становище за преразглеждането на съществуващите максимално допустими граници на остатъчни вещества (МДГОВ) за цинидон-етил в съответствие с член 12 от Регламент (ЕО) № 396/2005). EFSA Journal (Бюлетин на ЕОБХ), 2015;13(7):4166.

(5) Регламент за изпълнение (ЕС) № 1134/2011 на Комисията от 9 ноември 2011 г. относно неподновяването на одобрението на активното вещество цинидон-етил в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита, и за изменение на Регламент за изпълнение (ЕС) № 540/2011 на Комисията (ОВ L 292, 10.11.2011 г., стр. 1).

(6) Европейски орган за безопасност на храните; Reasoned opinion on the review of the existing maximum residue levels (MRLs) for fenpropimorph according to Article 12 of Regulation (ЕС) № 396/2005 (Обосновано становище за преразглеждането на съществуващите максимално допустими граници на остатъчни вещества (МДГОВ) за фенпропиморф в съответствие с член 12 от Регламент (ЕО) № 396/2005). EFSA Journal (Бюлетин на ЕОБХ), 2015;13(3):4050.

(7) Европейски орган за безопасност на храните; Reasoned opinion on the review of the existing maximum residue levels (MRLs) for triflusulfuron according to Article 12 of Regulation (ЕС) № 396/2005 (Обосновано становище за преразглеждането на съществуващите максимално допустими граници на остатъчни вещества (МДГОВ) за трифлусулфурон в съответствие с член 12 от Регламент (ЕО) № 396/2005). EFSA Journal (Бюлетин на ЕОБХ), 2015;13(7):4190.